b'\n_START_ARTICLE_\nKees van Dongen\n_START_PARAGRAPH_\nKesas van Dongenas (ol. Kees van Dongen, piln. ol. Cornelis Theodorus Marie van Dongen, 1877\xc2\xa0\xe2\x80\x93 1968 m.)\xc2\xa0\xe2\x80\x93 XX a. oland\xc5\xb3-pranc\xc5\xabz\xc5\xb3 tapytojas ir grafikas. Fovistas.\n_START_SECTION_\nBiografija\n_START_PARAGRAPH_\nKesas van Dongenas gim\xc4\x97 1877 m. sausio 26 d. Delfshavene, Nyderlanduose. Jo t\xc4\x97vas buvo aludaris. K. van Dongenas 1894-95 m. mok\xc4\x97si Roterdamo dail\xc4\x97s akademijoje. 1897 m. pirm\xc4\x85 kart\xc4\x85 apsilank\xc4\x97 Pary\xc5\xbeiuje, kuriame 1899 m. apsigyveno nuolat. Gyveno skurd\xc5\xbeiai iki 1904 m., kada \xc4\xafvyko jo pirmoji personalin\xc4\x97 paroda Volaro galerijoje. Jo pirmieji k\xc5\xabriniai buvo impresionistin\xc4\x97s ir simbolistin\xc4\x97s manieros._NEWLINE_1905 m. K. van Dongenas prad\xc4\x97jo tapyti fovistiniu stiliumi. Dalyvavo fovist\xc5\xb3 grup\xc4\x97s parodoje 1905 m. Rudens salone. Nuo to laiko dailininkas spar\xc4\x8diai prad\xc4\x97jo gars\xc4\x97ti. 1907 m. pasira\xc5\xa1\xc4\x97 sutart\xc4\xaf su meno dileriu Kahnweiler, 1908 m. \xe2\x88\x92 su Bernheimu Jaunesniuoju. \xc4\xaevyko kelios jo personalin\xc4\x97s parodos Pary\xc5\xbeiuje. Jo k\xc5\xabriniai 1908 m. eksponuoti Dresdene, 1909 m. \xe2\x88\x92 Maskvoje. Dailininkas susilauk\xc4\x97 s\xc4\x97km\xc4\x97s u\xc5\xbe moter\xc5\xb3 portretus ir aktus, kurie da\xc5\xbenai buvo erotinio pob\xc5\xabd\xc5\xbeio. 1913 m. i\xc5\xa1 Pary\xc5\xbeiaus Rudens salono parodos vien\xc4\x85 toki\xc5\xb3 paveiksl\xc5\xb3 policija pa\xc5\xa1alino._NEWLINE_Po Pirmojo pasaulinio karo K. van Dongenas buvo garsus tarptautiniu mastu, bet jo eroti\xc5\xa1k\xc5\xb3 moter\xc5\xb3 paveikslai tapo pasikartojan\xc4\x8diais ir banaliais. Laikoma, kad geriausi K. van Dongeno k\xc5\xabriniai sukurti iki 1920 met\xc5\xb3. 1929 m. K. van Dongenas pri\xc4\x97m\xc4\x97 Pranc\xc5\xabzijos pilietyb\xc4\x99. Nuo 1959 m. gyveno Monake. Jo 90-me\xc4\x8diui pa\xc5\xbeym\xc4\x97ti \xc4\xafvyko parodos Pary\xc5\xbeiaus \xc5\xa1iuolaikinio meno ir Roterdamo Boijmans Van Beuningen muziejuose. Be moter\xc5\xb3 portret\xc5\xb3, jis yra nutap\xc4\x99s j\xc5\xabrini\xc5\xb3 peiza\xc5\xbe\xc5\xb3 ir Pary\xc5\xbeiaus miesto vaizd\xc5\xb3, k\xc5\xabr\xc4\x97 litografij\xc4\x85. Kesas van Dongenas mir\xc4\x97 1968 m. gegu\xc5\xbe\xc4\x97s 28 d. Monte Karle.'